MAGYAR KATOLIKUS PÜSPÖKI KONFERENCIA TITKÁRSÁGA

SECRETARIATUS CONFERENTIAE EPISCOPORUM HUNGARIAE

H-1071 Budapest VII., Városligeti fasor 45.

Telefon: (36-1) 342-6959, Telefax: (36-1) 342-6957

Postai cím: 1406 Budapest, Pf. 79.

E-mail: pkt@katolikus.hu

1561/2005. szám

Szent Istvánnal iskoláinkért

Szent István ezer esztendeje a Szűzanya oltalmába ajánlotta hazánkat, és mindent megtett gyermeke, Szent Imre testi-lelki fejlődéséért. Államalapítónk ünnepén az ő lelki örökségét, nemzete iránti elkötelezettségét szem előtt tartva szeretnénk a nevelés egyik fontos helyét, iskoláinkat Szent Királyunk pártfogásába ajánlani és mennyei támogatását kérni.

A katolikus oktatásügy az utóbbi másfél évtizedben csodálatos fejlődésen ment át. A kommunista diktatúra által megtűrt nyolc gimnáziumunk mellé további 300 társintézmény sorakozott fel, és ma már több mint 60 ezer gyermeknek és fiatalnak igyekszik biztosítani azt a szellemiséget, amire Szent István törekedett saját gyermeke és ország érdekében.

Az egyházi oktatási intézmények az utóbbi időben azonban önhibájukon kívül költségvetési megszorítások és ideológiai támadások következtében súlyos helyzetbe kerültek.

Megmentésük érdekében valamennyiünk támogatására szükség van. Ez a támogatás sokféle lehet. Az imádság, a katolikus pedagógusok – szerzetesek, papok és világiak – erkölcsi támogatása, a jogainkért való bátor kiállás mellett az anyagi áldozatvállalást, szolidaritást sem nélkülözhetjük.

Ezért a közelgő tanévre való tekintettel és élve a technika adta új lehetőségekkel az MKPK emelt díjas telefonvonalat indít „Sulivonal a katolikus iskolák támogatására” néven. Az adományvonal száma: 06/81/ 31-32-33.

Kérjük a kedves testvéreket, éljenek ezzel az újszerű adományozási móddal. Legyenek apostolai az új kezdeményezésnek, hogy katolikus iskoláink dolgozói és diákjai érezhessék, a nehéz időkben nem hagyjuk őket magukra, nem feledkezünk el róluk, mert az ország hívő lakossága magáénak érzi, és minden eszközzel segíti intézményeink fennmaradását, gyarapodását.

Budapest, 2005. augusztus 18.

Azonnal publikálható!

Veres András püspök

az MKPK titkára

Bernadett

2005-08-18T15:55:00

sajtoiroda